Félagar í Björgunarfélagi Akraness sóttu í gærkvöldi tvær göngukonur sem gefist höfðu upp á gönguför og lent í sjálfheldu í Glymsgili innst í Hvalfirði . Göngufélagi kvennanna hringdi í Neyðarlínuna og óskaði eftir aðstoð . Í fyrstu var talið að verkefnið krefðist töluverðrar línuvinnu og voru því kallaðar út fleiri björgunarsveitir af Vesturlandi . Fljótlega kom þó í ljós að ekki var þörf á slíkum viðbrögðum og var því frekari aðstoð afturkölluð . Björgunarsveitamenn af Akranesi fylgdu konunum niður úr gilinu . Reyndust þær heilar á húfi en voru orðnar nokkuð kaldar og skelkaðar .